Source: https://webpravo.eu/clanky/trestna-zodpovednost-pravnickych-osob-zakon-912016-z-z
Timestamp: 2019-09-15 07:53:05+00:00

Document:
TRESTNÁ ZODPOVEDNOSŤ PRÁVNICKÝCH OSÔB ZÁKON 91/2016 Z.z. – Webpravo
Home » Aktuálne » TRESTNÁ ZODPOVEDNOSŤ PRÁVNICKÝCH OSÔB ZÁKON 91/2016 Z.z.
V zmysle § 4 cit. zákona je trestný čin spáchaný právnickou osobou, ak je spáchaný v jej mene, v jej prospech, v rámci jej činnosti alebo prostredníctvom nej, ak konal za ňu:
1) štatutárny orgán/ člen štatutárneho orgánu,
2) ten, kto vykonáva kontrolnú činnosť/dohľad v rámci právnickej osoby,
3) osoba oprávnená rozhodovať za PO alebo ju zastupovať.
Trestný čin je spáchaný právnickou osobou aj vtedy, ak tieto osoby nedostatočným dohľadom/kontrolou umožnili spáchanie trestného činu osobe, ktorej boli právnickou osobou zverené oprávnenia.
Trestná zodpovednosť PO nie je podmienená stíhaním fyzickej osoby, ktorá za ňu konala a trvá počas celej jej existencie, teda i v prípade vyhlásenia konkurzu, jej vstupu do likvidácie, jej zrušenia alebo zavedenia nútenej správy. Trestná zodpovednosť prechádza na všetkých právnych nástupcov PO, nie však na fyzickú osobu. PO je trestne zodpovedná i v prípade, ak k spáchaniu TČ došlo v čase od jej založenia do jej vzniku; ak súd rozhodol o jej neplatnosti; právny úkon, ktorým malo dôjsť k jej založeniu alebo vzniku je neplatný/neúčinný.
Podľa zákona č. 91/2016 Z.z. trestná zodpovednosť PO zanikne na základe účinnej ľútosti osoby, ktorá za ňu koná; ak PO upustí od ďalšieho konania a zamedzí/napraví škodlivý účinok trestnej činnosti; urobí oznámenie OČvTK alebo policajnému zboru v čase, keď sa mohlo TČ ešte zabrániť alebo odstrániť hroziace nebezpečenstvo.
Zákon v § 3 taxatívne vymedzuje trestné činy, za ktoré môže súd uložiť 9 druhov trestov, pričom možno uložiť viac trestov popri sebe až na niektoré logické výnimky. Súd môže PO uložiť: trest zrušenia PO, trest prepadnutia majetku, trest prepadnutia veci, peňažný trest až do výšky 1 600 000 €, trest zákazu činnosti, trest zákazu prijímať dotácie/subvencie, trest zákazu prijímať pomoc a podporu z fondov EÚ, trest zákazu činnosti vo verejnom obstarávaní a trest zverejnenia odsudzujúceho rozsudku.
O začatí trestného stíhania policajt upovedomí obchodný register/iný verejný register, aby urobil zápis. V trestnom konaní robí za PO úkony štatutárny orgán, ktorý má právo odoprieť výpoveď alebo si môže zvoliť zástupcu. Piata časť zákona upravuje výkon trestov, pričom pokiaľ ide o trest zrušenia PO, po nadobudnutí právoplatnosti ho predseda senátu zašle obchodnému registru/ inému registru, v ktorom je PO zapísaná. Pri výkone trestu zverejnenia odsudzujúceho rozsudku, ak PO bez ospravedlnenia rozsudok nezverejní, súd jej môže uložiť aj opakovanie pokutu až do výšky 16 500 €. Súd môže taktiež rozhodnúť o podmienečnom upustení od výkonu zvyšku niektorých trestov.
Od roku 2010 bola do slovenskej právnej úpravy zavedená tzv. nepriama zodpovednosť PO, pričom PO môže byť postihnutá 2 ochrannými opatreniami, a to zhabanie peňažnej čiastky alebo zhabanie majetku. Nová právna úprava vychádza z koncepcie priamej trestnej zodpovednosti PO – voči PO sa vyvodzujú priame tresty, pričom trestná zodpovednosť PO nie je podmienená stíhaním FO. Cieľom novej právnej úpravy je dosiahnuť, aby FO nepáchali trestnú činnosť prostredníctvom právnických osôb a ako najzávažnejší trest stanovuje zrušenie PO, čím zákon „apeluje“ aj na osoby konajúce za PO k zodpovednému výkonu ich funkcie.
Previous Jednostranný zápočet pohľadávky vzor
Next VÝHODY RIEŠENIA SPOROV V ROZHODCOVSKOM KONANÍ

References: § 4
 súd 
 § 3
 súd 
 Súd 
 súd 
 Súd